**** 

**ΠΡΟΣΚΛΗΣΗ ΥΠΟΒΟΛΗΣ ΥΠΟΨΗΦΙΟΤΗΤΩΝ ΓΙΑ ΧΟΡΗΓΗΣΗ ΥΠΟΤΡΟΦΙΩΝ TOY SASAKAWA YOUNG LEADERS FELLOWSHIP FUND (SYLFF)**

Το Εθνικό και Καποδιστριακό Πανεπιστήμιο Αθηνών (Ε.Κ.Π.Α.) προκηρύσσει, για το ακαδημαϊκό έτος 2016-2017, τη χορήγηση **οκτώ (8) υποτροφιών**, κάθε μία ύψους 6.250 δολαρίων, σε φοιτητές μεταπτυχιακών και διδακτορικών προγραμμάτων στις κοινωνικές και ανθρωπιστικές επιστήμες.

Εκτός από τη χορήγηση της υποτροφίας, οι φοιτητές που θα επιλεγούν αποκτούν το δικαίωμα συμμετοχής σε μία σειρά από δραστηριότητες και προγράμματα που προσφέρει το SYLFF. Ειδικότερα, όσοι υπότροφοι SYLFF του Ε.Κ.Π.Α. εκπονούν διδακτορική διατριβή έχουν τη δυνατότητα να υποβάλουν αίτηση στο πρόγραμμα SYLFF Research Abroad (SRA), το οποίο παρέχει ποσό έως 5.000 δολάρια, προκειμένου να μεταβούν σε οποιοδήποτε Πανεπιστήμιο του εξωτερικού για τους σκοπούς της έρευνάς τους. Επίσης, υπότροφοι SYLFF μπορούν να υποβάλουν αίτηση για το πρόγραμμα SYLFF Leadership Initiatives (SLI), το οποίο παρέχει ποσό έως 10.000 δολάρια για την εκπόνηση έργων κοινωνικού σκοπού ή τη διοργάνωση φόρουμ, συνεδρίων ή σεμιναρίων πάνω σε κοινωνικά ζητήματα.

Περισσότερες πληροφορίες για το πρόγραμμα SYLFF και καταληκτικές ημερομηνίες μπορείτε να βρείτε στις ιστοσελίδες:

<http://www.sylff.org/fellows/sra>

<http://www.tokyofoundation.org/sylff/support_programs/sli/call-for-applications>

**Σκοπός του Προγράμματος SYLFF**

Το 1993, το Ε.Κ.Π.Α. συνεργάστηκε με το  Ιαπωνικό Ίδρυμα Nippon Foundation για τη δημιουργία του Προγράμματος Υποτροφιών SYLFF (Sasakawa Young Leaders Fellowship Fund) στο Πανεπιστήμιο Αθηνών, προκειμένου να ενισχύει φοιτητές που πραγματοποιούν μεταπτυχιακές ή διδακτορικές σπουδές στις κοινωνικές και ανθρωπιστικές επιστήμες. Διαχειριστής του Προγράμματος Υποτροφιών SYLFF είναι διεθνώς το Ιαπωνικό Ίδρυμα The Tokyo Foundation.

Βασική επιδίωξη του Προγράμματος Υποτροφιών SYLFF είναι να επιλέγει και να υποστηρίζει φοιτητές με ηγετικές ικανότητες, οι οποίοι θα κληθούν να αντιμετωπίσουν σημαντικά ζητήματα στον τομέα τους.

Έως σήμερα, πάνω από 15.000 φοιτητές από 69 Πανεπιστήμια σε 44 χώρες ανά τον κόσμο έχουν λάβει την Υποτροφία SYLFF. Περισσότερες πληροφορίες για το Πρόγραμμα SYLFF μπορείτε να αναζητήσετε στην ιστοσελίδα: <http://www.sylff.org>

**Προϋποθέσεις υποβολής αίτησης**

1. Φοιτητές ηλικίας έως 35 ετών, που έχουν γίνει δεκτοί ή είναι εγγεγραμμένοι σε Πρόγραμμα Μεταπτυχιακών Σπουδών (ΠΜΣ) ή Διδακτορικό Πρόγραμμα (ΔΠ) Σχολών ή Τμημάτων κοινωνικών και ανθρωπιστικών επιστημών του Ε.Κ.Π.Α., ήτοι:

* Νομική Σχολή
* Τμήμα Οικονομικών Επιστημών
* Τμήμα Πολιτικής Επιστήμης και Δημόσιας Διοίκησης
* Τμήμα Αγγλικής Γλώσσας και Φιλολογίας
* Τμήμα Γαλλικής Γλώσσας και Φιλολογίας
* Τμήμα Γερμανικής Γλώσσας και Φιλολογίας
* Τμήμα Θεατρικών Σπουδών
* Τμήμα Ιστορίας και Αρχαιολογίας
* Τμήμα Ιταλικής Γλώσσας και Φιλολογίας
* Τμήμα Ισπανικής Γλώσσας και Φιλολογίας
* Τμήμα Μουσικών Σπουδών
* Τμήμα Ρωσικής Γλώσσας και Φιλολογίας και Σλαβικών Σπουδών
* Τμήμα Τουρκικών Σπουδών και Σύγχρονων Ασιατικών Σπουδών
* Τμήμα Φιλολογίας
* Τμήμα Φιλοσοφίας, Παιδαγωγικής και Ψυχολογίας
* Τμήμα Ψυχολογίας
* Παιδαγωγικό Τμήμα Δημοτικής Εκπαίδευσης
* Τμήμα Εκπαίδευσης και Αγωγής Προσχολικής Ηλικίας
* Τμήμα Επικοινωνίας και Μέσων Μαζικής Ενημέρωσης
* Τμήμα Μεθοδολογίας, Ιστορίας και Θεωρίας της Επιστήμης (ΜΙΘΕ)
* Τμήμα Θεολογίας
* Τμήμα Κοινωνικής Θεολογίας
* Τμήμα Επιστήμης Φυσικής Αγωγής και Αθλητισμού

1. Ελάχιστος απαιτούμενος βαθμός βασικού πτυχίου (για υποψήφιους ΠΜΣ) ή διπλώματος ΠΜΣ (για υποψηφίους σε ΔΠ) ή διπλώματος ΠΜΣ κατά το πρώτο ακαδημαϊκό έτος σπουδών (για υποψήφιους διετών ΠΜΣ) 7,5/10. Υποψήφιοι, που δεν ανταποκρίνονται στην ανωτέρω βαθμολογία, μπορούν να υποβάλουν αίτηση, εφ’ όσον συμπεριλαμβάνονται στο ανώτερο 5% των αποφοιτησάντων του έτους τους.
2. Απαιτείται η γνώση τουλάχιστον της αγγλικής γλώσσας σε επίπεδο Β2, όπως αυτή αποδεικνύεται από σχετικό τίτλο σπουδών γλωσσομάθειας. Aντίστοιχες προϋποθέσεις θα ισχύσουν και για τις άλλες ξένες γλώσσες.

**Απαραίτητα δικαιολογητικά**

1. Αίτηση υποβολής υποψηφιότητας (μπορείτε να την αναζητήσετε στην ιστοσελίδα http://www.interel.uoa.gr/fileadmin/interel.uoa.gr/uploads/sylff/SYLFF\_ANNOUNCEMENT.2016-2017\_final.docx).
2. Αντίγραφο αστυνομικής ταυτότητας ή διαβατηρίου
3. Βεβαίωση εγγραφής ή βεβαίωση αποδοχής σε ΠΜΣ ή ΔΠ του Ε.Κ.Π.Α..
4. Αναλυτική βαθμολογία πτυχίου, από την οποία να προκύπτει ο μέσος όρος αριθμητικά ή δίπλωμα ΠΜΣ με τον τελικό μέσο όρο βαθμολογίας αριθμητικά ή αναλυτική βαθμολογία διπλώματος ΠΜΣ, από την οποία να προκύπτει ο μέσος όρος αριθμητικά κατά το τελευταίο έτος ακαδημαϊκών σπουδών.

Εάν ο υποψήφιος συμπεριλαμβάνεται στο ανώτερο 5% των αποφοιτησάντων υποχρεούται να υποβάλει μαζί με το πτυχίο και βεβαίωση του Τμήματος με τη σειρά κατάταξης αποφοίτησης και το συνολικό αριθμό των αποφοιτησάντων κατά το ακαδημαϊκό έτος της αποφοίτησης.

1. Αντίγραφα πτυχίων ξένων γλωσσών.

(Ενδεικτικά αναφέρονται για τις 3 ευρύτερα διαδεδομένες γλώσσες τα αντίστοιχα διπλώματα: Αγγλικά: First Certificate in English (FCE) του Πανεπιστημίου Cambridge ή άλλο ισότιμο. Γαλλικά: DELF B2 ή DELF 1er Degré ή Sorbonne B2 ή άλλο ισότιμο. Γερμανικά: Goethe-ZERTIFIKAT DEUTSCH FUR DEN BERUF (ZDFB) ή Goethe-ZERTIFIKAT Β2 ή Deutsches Sprachdiplom (DSD)-Δεύτερης βαθμίδας ή άλλο ισότιμο).

1. Συνοπτικό βιογραφικό σημείωμα στα ελληνικά και αγγλικά.
2. Δύο συστατικές επιστολές από μέλη ΔΕΠ/ΕΠ ΑΕΙ ή ΤΕΙ, που έχουν προσωπική γνώση της ακαδημαϊκής επίδοσης και εξέλιξης του υποψηφίου. Κάθε συστατική επιστολή είναι απολύτως εμπιστευτική και υποβάλλεται σε κλειστό φάκελο, υπογεγραμμένο από τον συντάκτη της.
3. Συνοπτική έκθεση (μέχρι δύο σελίδες) του υποψηφίου, στην οποία περιγράφεται ο σκοπός χρήσης της Υποτροφίας SYLFF, σε σχέση με τις ακαδημαϊκές του σπουδές (ενδεικτικά: δαπάνες για παρακολούθηση συνεδρίων/σεμιναρίων στο εσωτερικό/εξωτερικό, μετάβαση στην αλλοδαπή για εκπόνηση έρευνας σχετικής με το αντικείμενο σπουδών κλπ.).

**Διαδικασία και κριτήρια επιλογής**

Η επιλογή των υποψηφίων για τη χορήγηση των οκτώ (8) υποτροφιών SYLFF πραγματοποιείται από την Επιτροπή Παρακολούθησης SYLFF του Ε.Κ.Π.Α.. Η διαδικασία επιλογής γίνεται βάσει συγκριτικής αξιολόγησης, λαμβάνοντας υπόψη τα ακόλουθα κριτήρια:

1. Ακαδημαϊκές επιδόσεις υποψηφίων (βαθμολογία, συστατικές επιστολές, ξένες γλώσσες).
2. Ποιότητα συνοπτικής έκθεσης που υποβάλλει ο/η υποψήφιος/α.
3. Ηγετικές ικανότητες.

Η Επιτροπή Παρακολούθησης SYLFF του Ε.Κ.Π.Α. δύναται να καλέσει τους υποψηφίους σε προσωπική συνέντευξη.

**Καταληκτική ημερομηνία και υποβολή δικαιολογητικών**

* Καταληκτική ημερομηνία για την υποβολή των δικαιολογητικών είναι η **11η Νοεμβρίου 2016**.
* Τα δικαιολογητικά υποβάλλονται από τους υποψηφίους στις **Γραμματείες των Σχολών ή Τμημάτων, στις οποίες είναι εγγεγραμμένοι** για την εκπόνηση των μεταπτυχιακών ή διδακτορικών τους σπουδών.

**Ανακοίνωση αποτελεσμάτων και καταβολή Υποτροφίας SYLFF**

* Η ανακοίνωση των αποτελεσμάτων επιλογής των οκτώ (8) Υποτρόφων SYLFF θα γίνει στις αρχές του Φεβρουαρίου 2017 από την Επιτροπή Παρακολούθησης SYLFF μέσω της ιστοσελίδας του Προγράμματος <http://www.interel.uoa.gr/dpt-intern-eu/inter-bil/programma-sylff.html>

Θα ενημερωθούν προσωπικά μόνο οι υποψήφιοι που θα έχουν προκριθεί.

* Η καταβολή του χρηματικού ποσού της Υποτροφίας SYLFF θα γίνει εφάπαξ στο τέλος Μαρτίου, σε προσωπικό τραπεζικό λογαριασμό των υποτρόφων στην Ελλάδα. Η καταβολή θα γίνει απευθείας από το Ιαπωνικό Ίδρυμα.

**Υποχρεώσεις Υποτρόφων SYLFF**

* Μετά την επιλογή τους, οι υπότροφοι θα κληθούν να υπογράψουν ένα Μνημόνιο Κατανόησης (MOU- μπορείτε να το βρείτε στο <http://www.interel.uoa.gr/fileadmin/interel.uoa.gr/uploads/sylff/SYLFF.MOU_2016-17.docx> ) με το Tokyo Foundation, το Ιαπωνικό Ίδρυμα που χειρίζεται την υποτροφία. Επίσης, θα πρέπει να συμπληρώσουν ένα έντυπο με πληροφορίες για το ακαδημαϊκό τους αντικείμενο.
* Μετά την ολοκλήρωση του ακαδημαϊκού έτους, κατά το οποίο έλαβαν την υποτροφία, οι υπότροφοι έχουν την υποχρέωση να αποστείλουν στο Tokyo Foundation έκθεση προόδου των σπουδών τους στα αγγλικά. Η έκθεση θα κοινοποιείται και στην Επιτροπή Παρακολούθησης SYLFF του Ε.Κ.Π.Α..

* Οι υπότροφοι SYLFF υποχρεούνται να αναφέρουν στη μεταπτυχιακή ή διδακτορική τους διατριβή, καθώς και σε επιστημονικές τους δημοσιεύσεις ή εργασίες, την ιδιότητά τους ως υποτρόφων του «Sasakawa Young Leaders Fellowship Fund (SYLFF) για το Ε.Κ.Π.Α.».
* Οι υπότροφοι SYLFF υποχρεούνται να συμμετέχουν σε εκδηλώσεις, συναντήσεις ή άλλες δραστηριότητες που πραγματοποιούνται από το Ε.Κ.Π.Α. στο πλαίσιο του Προγράμματος SYLFF.
* Σε περίπτωση διακοπής ή μη επιτυχούς ολοκλήρωσης των σπουδών τους, οι υπότροφοι είναι υποχρεωμένοι να ενημερώσουν άμεσα την Επιτροπή Παρακολούθησης SYLFF και να επιστρέψουν το ποσό της υποτροφίας που τους έχει καταβληθεί.
* Εάν οι υπότροφοι δεν ανταποκριθούν στις υποχρεώσεις που αναλαμβάνουν με το Μνημόνιο Κατανόησης (MOU), το Ιαπωνικό Ίδρυμα διατηρεί το δικαίωμα ανάκλησης της υποτροφίας.